钦定古今图书集成/明伦汇编/官常典/第087卷 > 淮安靖王神通
## 钦定古今图书集成/明伦汇编/官常典/第087卷 > 淮安靖王神通

按《唐书》本传：“郑孝王亮，仕隋为海州刺史。追王生子
神通、神符，淮安靖王。神通少轻侠，隋大业末在长安，
会高祖兵兴，吏逮捕亡命，入鄠南山，与豪英史万宝、
裴𪟝、柳崇礼等举兵应太原，约司竹贼帅何潘仁连
和，进与平阳公主兵合，徇鄠下之。自署关中道行军
总管，以万宝为副，𪟝为长史，崇礼为司马，令狐德棻”
为记室。从平京师，为宗正卿，典兵宿卫，王永康郡，俄
徙淮安。武德初，拜山东安抚大使，黄门侍郎崔干副
之，进击宇文化及于魏。化及败走聊城，神通追北，贼
粮尽愿降，神通不肯受。干请纳之，神通曰：“师久暴露，
今贼食尽，克不旦暮，正当破之，以玉帛酬战力。若降，
吾何所借手？”干曰：“窦建德危至，而化及未平，我转侧
两贼间，势必危。王又贪其玉帛，败不日。”神通怒，囚干
军中会士及自济北馈军，化及复振。神通进兵薄其
垒，贝州刺史赵君德先登坂堞，神通忌其功，止军不
进。君德怒，诟而还，城复坚，神通遣兵走魏州取攻具，
为莘人所乘，引却。后二日，建德拔聊城，势遂张，山东
州县靡然归之，神通麾下多亡，乃退保黎阳，依李世
𪟝，俄为建德所虏。后与同安公主自贼归。及建德灭，
复授河北行台左仆射，从平刘黑闼，迁左武卫大将
军。薨，赠司空。神通十一子，得王者七人：道彦、孝察、孝
同、孝慈、孝友、孝节、孝义皆降王；孝逸爵公；孝锐不得
封，有子齐物显。

按《旧唐书》本传：贞观元年，拜开府仪同三司，赐实封
五百户。时太宗谓诸功臣曰：“朕叙公等勋效，量定封
邑，恐不能尽，当各自言。”神通曰：“‘义旗初起，臣率兵先
至。今房元龄、杜如晦等刀笔之人，功居第一，臣且不服’。上曰：‘义旗初起，人皆有心。叔父虽率兵先至，未尝
身履行阵。山东未定，受委专征。建德南侵，全军陷没。
及刘黑闼翻动，叔父望风而破。今计勋行赏，元龄等
有筹谋帷幄、定社稷功，所以汉之萧何，虽无汗马，指
纵推毂，故功居第一。叔父于国至亲，诚无所爱，必不
可缘私滥与勋臣同赏耳’。”四年薨。太宗为之废朝，赠
司空，谥曰靖。十四年，诏与河间王孝恭，赠陕州大行
台右仆射、郧节公殷开山，赠民部尚书《渝襄公刘政
会》，配飨高祖庙庭，有子十一人。长子道彦，武德五年
封“胶东王。”